മലപ്പുറത്തു വ്യാപാരി വ്യവസായി ഏകോപന സമിതി ഓണ്ലൈന് വ്യാപാരത്തിലേക്ക് മലപ്പുറം: ഓണ്ലൈന് വ്യാപാര രംഗത്തെ കിടമല്സരത്തിന് മുന്നില് പിടിച്ചു നില്ക്കാന് ചെറുകിട വ്യാപാരികള്ക്ക് അവസരമൊരുക്കി കേരള വ്യാപാരി വ്യവസായി ഏകോപന സമിതിയുടെ കീഴില് ഓണ്ലൈന് വ്യാപാര സംവിധാന വരുന്നു. സമിതിയുടെ മലപ്പുറം ജില്ലാ കമ്മിറ്റിയാണ് ഓണ്ലൈന് ഷോപ്പിംഗ് രംഗത്ത് പ്രവര്ത്തിക്കുന്ന ലോക്കല്ഷോപ്പി എന്ന കന്പനിയുമായി സഹകരിച്ച് പുതിയ സംവിധാനം ആരംഭിക്കുന്നത്. ജില്ലയിലെ എല്ലാ വ്യാപാര സ്ഥാപങ്ങളിലെയും നിലവിലുള്ള കച്ചവടരീതി നിലനിര്ത്തി കൊണ്ടു തന്നെ വിപുലമായ ഓണ്ലൈന് വ്യാപാരമാണ് പദ്ധതിയിലൂടെ ലക്ഷ്യമിടുന്നതെന്ന് സമിതി ജില്ലാ കമ്മിറ്റി ഭാരവാഹികള് വാര്ത്താസമ്മേളനത്തില് പറഞ്ഞു. വൈകാതെ സംസ്ഥാന തലത്തില് ഈ പദ്ധതി വ്യാപിപ്പിക്കും. ചെറുകിട, ഇടത്തരം വ്യാപാര സ്ഥാപനങ്ങളെ സംയോജിപ്പിച്ചു എല്ലാത്തരത്തിലുമുള്ള ഉത്പന്നങ്ങളും ഓണ്ലൈനിലൂടെ ഉപഭോക്താക്കള്ക്ക് എത്തിക്കുമെന്നു അവര് പറഞ്ഞു. ഓരോ 15 കിലോമീറ്റര് ചുറ്റളവിലും ഓര്ഡര് ലഭിച്ച് ഒന്നര മണിക്കൂറിനകം ഈ സംവിധാനത്തിലൂടെ ഉത്പന്നങ്ങള് ഉപഭോക്താവിലേക്കു എത്തിക്കുവാന് സാധിക്കും. വ്യാപാരികള് ഇപ്പോഴുള്ള അവരുടെ കട ഓണ്ലൈന് സംവിധാനത്തിലേക്ക് മാറ്റും. ലോക്കല് ഷോപ്പിയുടെ സോഫ്റ്റ് വെയര് ആണ് ഇതിനു ഉപയോഗിക്കുന്നത്. കടയിലെ ഉത്പന്നങ്ങള് വ്യാപാരികള് തന്നെ ഓണ്ലൈനില് പ്രദര്ശിപ്പിക്കും. വില നിശ്ചയിക്കാനും ഡിസ്കൗണ്ടുകള് നല്കാനും കടക്കാരന് സ്വാതന്ത്ര്യമുണ്ട്. ഓണ്ലൈന് വഴി ഉപഭോക്താക്കള് തെരഞ്ഞെടുക്കുന്ന ഉത്പന്നങ്ങള് കടയില് നേരിട്ടെത്തി സ്വീകരിക്കുന്നതിനും വീടുകളില് ലഭിക്കുന്നതിനും സൗകര്യമൊരുക്കുമെന്നും ഭാരവാഹികള് പറഞ്ഞു. ആദ്യഘട്ടത്തില് മെഡിക്കല് ഷോപ്പൊഴികെ ഹോട്ടലുകള്, റസ്റ്ററന്റുകള്, പലചരക്ക്, ഫ്രൂട്ട്സ്, ഗൃഹോപകരണങ്ങള്, ഫാന്സി ഉത്പന്നങ്ങള്, ഫേബ്രിക്സ് തുടങ്ങി എല്ലാ മേഖലയിലുമുള്ള സ്ഥാപനങ്ങളും ഈ സംവിധാനത്തിലൂടെ വ്യാപാരം നടത്തും. അടുത്ത ഘട്ടത്തില് മെഡിക്കല് ഷോപ്പുകളെ കൂടി ഉള്പ്പെടുത്തും. വാര്ത്താസമ്മേളനത്തില് കേരള വ്യാപാരി വ്യവസായി ഏകോപന സമിതി ജില്ലാ പ്രസിഡന്റ് കുഞ്ഞാവുഹാജി, ജില്ലാ ജനറല് സെക്രട്ടറി കുഞ്ഞു മുഹമ്മദ്, ജില്ലാ ട്രഷറര് നൗഷാദ് കളപ്പാടന്, ലോക്കല്ഷോപ്പി ഡയറക്ടര് റിന്റോ ഞെരിഞ്ഞപ്പിള്ളി, മാര്ക്കറ്റിംഗ് മാനേജര് ബൈജു വൈദ്യക്കാരന് എന്നിവര് പങ്കെടുത്തു.